PMIndiaData/PMIndiaSum huggingface dataset:
મંત્રીમંડળને શાંતિપૂર્ણ હેતુઓ માટે બાહ્ય અવકાશના ઉપયોગ અને ખોજમાં સહયોગ સાધવા માટે ભારત અને સાઓ ટોમ તથા પ્રિન્સીપી વચ્ચેની માળખાગત સમજૂતી વિશે માહિતી આપવામાં આવી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલ કેન્દ્રીય મંત્રીમંડળને શાંતિપૂર્ણ હેતુઓ માટે બાહ્ય અવકાશના ઉપયોગ અને ખેડાણમાં સહયોગ માટે ભારત અને સાઓ ટોમ તેમજ પ્રિન્સીપી વચ્ચેની માળખાગત સમજૂતી વિશે માહિતી આપવામાં આવી હતી. આમાળખાગત સંધિ પર 7 સપ્ટેમ્બર, 2018ના રોજ નવી દિલ્હીમાં હસ્તાક્ષર કરવામાં આવ્યા હતા. મુખ્ય લાક્ષણિકતાઓ: આ માળખાગત સંધિ પૃથ્વીના રીમોટ સેન્સીંગ, ઉપગ્રહ સંચાર, ઉપગ્રહ ખોજ, અવકાશ વિજ્ઞાન અને બાહ્ય અવકાશના ખેડાણના ક્ષેત્રમાં નવી સંશોધન પ્રવૃત્તિઓ અને એપ્લીકેશન શક્યતાઓને શોધવા માટે પ્રેરણા પૂરી પાડશે. આ માળખાગત સંધિ માનવતાના હિત માટે અવકાશ ટેકનોલોજીના અમલીકરણના ક્ષેત્રમાં સંયુક્ત પ્રવૃત્તિઓનો વિકાસ કરવા તરફ દોરી જશે. અને આ રીતે બંને દેશોના તમામ વિભાગો અને પ્રદેશોને તેનો લાભ મળશે. મુખ્ય અસરો: આ માળખાગત સંધિ પૃથ્વીના રીમોટ સેન્સીંગ, ઉપગ્રહ સંચાર, ઉપગ્રહ ખોજ, અવકાશ વિજ્ઞાન અને બાહ્ય અવકાશના ખેડાણના ક્ષેત્રમાં નવી સંશોધન પ્રવૃત્તિઓ અને એપ્લીકેશન શક્યતાઓને શોધવા માટે પ્રેરણા પૂરી પાડશે.આ માળખાગત સંધિ માનવતાના હિત માટે અવકાશ ટેકનોલોજીના અમલીકરણના ક્ષેત્રમાં સંયુક્ત પ્રવૃત્તિઓનો વિકાસ કરવા તરફ દોરી જશે. અને આ રીતે બંને દેશોના તમામ વિભાગો અને પ્રદેશોને તેનો લાભ મળશે. પાર્શ્વભૂમિકા: વિદેશ મંત્રાલય (નવે. 2017) અને રાષ્ટ્રીય સુરક્ષા પરિષદ સચિવાલય – એનએસસીએસ (જાન્યુ. 2018) સાથે થયેલ વાતચીત પછી અને ભારત સાથે અવકાશ સહયોગ માટે ડેમોક્રેટિક રિપબ્લિક ઓફ સાઓ ટોમ અને પ્રિન્સીપી સરકારના અવકાશ વિભાગ (ડીઓએસ)ના વિચારો માંગવામાં આવ્યા હતા જેમાં સાઓ ટોમ અને પ્રિન્સીપીમાં એક સેટેલાઈટ ટ્રેકિંગ સ્ટેશનની સ્થાપના માટે ડીઓએસની મંજૂરી અને તેની નાણાકીય જરૂરિયાતોનો સમવેશ થાય છે તે અંગે ઈસરોએ સાઓ ટોમ અને પ્રિન્સીપીનો એક પ્રાથમિક અભ્યાસ હાથ ધર્યો હતો અને એનએસસીએસને એક ભારતીય સેટેલાઈટ ગ્રાઉન્ડ સ્ટેશન ની સ્થાપના કરવા માટે સાઓ ટોમ અને પ્રિન્સીપીની અનુકુળતા અંગેની અને તેની સ્થાપના કરવા માટે જરૂરી નાણાકીય જોગવાઈઓની માહિતી આપી હતી. વધુમાં, માર્ચ 2018ના છેલ્લા અઠવાડિયામાં ઈસરોના ચેરમેનની અધ્યક્ષતામાં ભારતીય અવકાશ સંશોધન સંસ્થા (ઈસરો) અનેરીપલીક ઓફ સાઓ ટોમ અને પ્રિન્સીપી સરકારની વચ્ચે તેમના વિદેશી બાબતો અને સમુદાયના મંત્રીની અધ્યક્ષતામાં ભારતીય અવકાશ કાર્યક્રમ માટે સાઓ ટોમ એન્ડ પ્રિન્સીપીમાં એક ગ્રાઉન્ડ સ્ટેશનની સ્થાપના અને કાર્યાન્વયન માટે એક લેટર ઑફ ઇન્ટેન્ટ પર હસ્તાક્ષર કરવામાં આવ્યા હતા. સાઓ ટોમ અને પ્રિન્સીપીના સત્તામંડળ દ્વારા આમંત્રણ મળ્યા બાદ ઈસરોની એક નિષ્ણાત ટુકડીએ સાઓ ટોમ અને પ્રિન્સીપી ટાપુઓની મુલાકાત લીધી હતી અને ગ્રાઉન્ડ સ્ટેશનનું નિર્માણ કરવા માટે એક સુયોગ્ય જમીનનો હિસ્સો પસંદ કર્યો હતો. ગ્રાઉન્ડ સ્ટેશનનું નિર્માણ કરવું એ એક વિશેષ પ્રવૃત્તિ છે અને આગળ જતા ટેકનોલોજી ઘટકોને તેમાં લગાવીને ગ્રાઉન્ડ સ્ટેશનમાંથી લાભ પ્રાપ્ત કરવા માટે બંને દેશોની વચ્ચે સહયોગ હોવો ખુબ જ જરૂરી છે તેથી બંને દેશો એક માળખાગત સંધિ પર હસ્તાક્ષર કરવા માટે તૈયાર થયા હતા જેમાં “શાંતિપૂર્ણ હેતુઓ માટે બાહ્ય અવકાશના ઉપયોગ અને ખેડાણમાં સહયોગ” શીર્ષક હેઠળ અવકાશને લગતી અનેક પ્રવૃત્તિઓને આવરી લેવામાં આવી છે.
પ્રધાનમંત્રી લેઝર ઈન્ટરફેરોમીટર ગ્રેવિટેશનલ વેવ ઓબ્ઝર્વેટરી (લિગો)ના વૈજ્ઞાનિકોને મળ્યા

પ્રધાનમંત્રી શ્રી નરેન્દ્ર મોદી ગુરુવારે વોશિંગ્ટન ડીસીમાં લેઝર ઈન્ટરફેરોમીટર ગ્રેવિટેશનલ વેવ ઓબ્ઝર્વેટરી (લિગો)ના વૈજ્ઞાનિકોની ટુકડીને મળ્યા હતા. આ ટુકડીની અધ્યક્ષતા નેશનલ સાયન્સ ફાઉન્ડેશનના ડાયરેક્ટર ડૉ. ફ્રાન્સ કોર્ડોવા કરી રહ્યા હતા અને ટુકડીમાં લિગો પ્રોજેક્ટ પર કામ કરનારા ત્રણ યુવાન ભારતીય વૈજ્ઞાનિકો પણ સામેલ હતા. ડૉ. કોર્ડોવાએ લિગો પ્રોજેક્ટ માટે ભારત શા માટે અત્યંત મહત્ત્વનો દેશ હોવાનું વિગતવાર જણાવ્યું હતું. પ્રધાનમંત્રીએ લિગો પ્રોજેક્ટને ભારત અને અમેરિકા વચ્ચે વિજ્ઞાન ક્ષેત્રના સહયોગને મહત્ત્વના ઉદાહરણ તરીકે ગણાવ્યો હતો અને કહ્યું હતું કે આ પ્રોજેક્ટની સફળતા ભારતીય વૈજ્ઞાનિકોની સમગ્ર યુવા પેઢીને પ્રેરણા પૂરી પાડશે. તેમણે લિગો પ્રોજેક્ટનો હિસ્સો હોય તેવા ભારતીય વૈજ્ઞાનિકોને ભારતીય વિદ્યાર્થીઓ સાથે વાતચીત કરવાનો અને જેટલી પણ શક્ય હોય તેટલી ભારતીય યુનિવર્સિટીઓની મુલાકાત લેવાનો અનુરોધ કર્યો હતો. નવી દિલ્હીમાં ઈન્સ્ટીટ્યુટ ઑફ પ્લાઝ્મા રિસર્ચના લિગો પ્રોજેક્ટ પર જ કામ કરી રહેલા વૈજ્ઞાનિકો સાથેની પ્રધાનમંત્રીની મુલાકાત બાદ બે જ દિવસમાં વોશિંગ્ટન ડીસી ખાતે પ્રધાનમંત્રીની લિગોના વૈજ્ઞાનિકો સાથેની મુલાકાત યોજાઈ હતી. પ્રધાનમંત્રીએ ભારતમાં લેઝર ઈન્ટરફેરોમીટર ગ્રેવિશનલ વેવ ઓબ્ઝર્વેટરી (લિગો)ની સ્થાપના અંગેના સમજૂતી કરારની આપ-લે પ્રસંગે પણ હાજરી આપી હતી. આ સમજૂતી પર એ જ દિવસે અગાઉ યુએસ નેશનલ સાયન્સ ફાઉન્ડેશનના ડાયરેક્ટર ડૉ. ફ્રાન્સ કોર્ડોવા તેમજ ભારતના એટોમિક એનર્જી વિભાગના સચિવ ડૉ. શેખર બાસુ વચ્ચે હસ્તાક્ષર થયા હતા.
સ્વચ્છ ભારત મિશન (ગ્રામીણ)ને સહયોગ આપશે વિશ્વ બેંક

પ્રધાનમંત્રી શ્રી નરેન્દ્ર મોદીની અધ્યક્ષતામાં થયેલી કેન્દ્રીય મંત્રિમંડળની બેઠકમાં આજે સ્વચ્છ ભારત મિશન (ગ્રામીણ) (એસબીએમ (જી)) માટે વિશ્વ બેંકની 1,500 મિલિયન ડૉલરવાળી પરિયોજનાને મંજૂરી આપી દીધી. આ પરિયોજના મૂળ રૂપથી હાલની એસબીએમ-જીમાં રાજ્યોને તેમના પ્રદર્શનના આધારે પ્રોત્સાહિત કરે છે. મંત્રિમંડળ દ્વારા રાજ્યોને પ્રોત્સાહનની મંજૂરી 24 સપ્ટેમ્બર, 2014ના રોજ સ્વચ્છ ભારત મિશન (ગ્રામીણ)ને મંજૂરી આપવાના સમયે અપાઈ હતી. વર્તમાન અનુમોદનમાં વિશ્વ બેંક લોનના માધ્યમથી આ પ્રકારના પ્રોત્સાહનની વ્યવસ્થાની જોગવાઈ છે. અનુમોદિત પરિયોજના અંતર્ગત રાજ્યોના પ્રદર્શનને નક્કી માપદંડોના આધારે નક્કી કરાશે જેને ડિસબર્સમેન્ટ – લિંક્ડ ઈંડેક્ટર્સ (ડીએલઆઈ) કહેવાય છે. ત્રણ ડીએલઆઈ આ પ્રકારે છે.
પ્રધાનમંત્રીએ રાજસ્વ જ્ઞાન સંગમમાં ટેક્સ એડમિનિસ્ટ્રટર્સ (કરવેરા વહીવટકર્તાઓ)ને સંબોધન કર્યું

પ્રધાનમંત્રી શ્રી નરેન્દ્ર મોદીએ આજે રાજસ્વ જ્ઞાન સંગમમાં કરવેરા વહીવટકર્તાઓને સંબોધન કર્યું હતું. બે મહેસૂલ બોર્ડ – સેન્ટ્રલ બોર્ડ ઑફ ડાયરેક્ટ ટેક્સીઝ (સીબીડીટી) અને સેન્ટ્રલ બોર્ડ ઑફ એક્સાઈઝ એન્ડ કસ્ટમ્સ (સીબીઈસી)ની પહેલી જ વાર સમાંતર પરિષદ યોજાઈ રહી છે. પ્રધાનમંત્રીએ અધિકારીઓ પાસેથી સૂચનો મંગાવીને સંબોધનની શરૂઆત કરી હતી. ઉપસ્થિત અધિકારીઓમાંથી કેટલાક અધિકારીઓએ ડિજિટાઈઝેશન, સ્વૈચ્છિક કર પાલન, કરદાતાઓ માટે સુવિધાઓ, કર આધારમાં વધારો, કરવેરા વહીવટકર્તાઓ માટે ડિજિટલ અને ફિઝીકલ ઈન્ફ્રાસ્ટ્રક્ચરને અદ્યતન કરવા વગેરે જેવા વિવિધ વિષયો પર પોતાના વિચારો રજૂ કર્યા હતા. રાજસ્વ જ્ઞાન સંગમ દરમિયાન અધિકારીઓને વિચારોના મુક્ત અને નિખાલસ આદાન પ્રદાન માટે પ્રધાનમંત્રીએ પ્રોત્સાહિત કર્યા હતા. તેમણે એ વાત પર ભાર મૂક્યો હતો કે તમામ નાગરિકોને કાયદાના નિયમો માટે માન હોવું જોઈએ અને કરવેરામાંથી છટકનારા લોકોમાં કાયદાના લાંબા હાથનો ભય પણ હોવો જોઈએ, પરંતુ કરવેરા વહીવટકર્તાઓ માટે લોકોમાં ભય ન હોવો જોઈએ. તેમણે જણાવ્યું હતું કે ભારત આજે ઈતિહાસના એક અનોખા મંચ પર આવ્યું છે અને સરકારે દેશવાસીઓની ઊંચી આકાંક્ષાઓનું જતન કરવાની જરૂર છે, જેથી આ આકાંક્ષાઓ દેશના વિકાસમાં પરિણમે. કરવેરા વહીવટકર્તાઓએ વ્યવસ્થામાં વિશ્વાસ પેદા કરવાની જરૂરિયાત હોવા પર પણ તેમણે ભાર મૂક્યો હતો. રાંધણ ગેસ પરની સબસીડી માટે ગિવ ઈટ અપના સ્વૈચ્છિક અભિયાનનું ઉદાહરણ આપતાં તેમણે જણાવ્યું હતું કે કરવેરાના આધારમાં પણ નોંધપાત્ર વધારો કરી શકાય છે, પરંતુ તેને માટે કરવેરા વહીવટકર્તાઓએ પરિવર્તન માટે આગેવાની લેવી પડે. પ્રધાનમંત્રીએ કરવેરા વહીવટકર્તાઓ માટે પાંચ મુદ્દા સૂચવ્યા હતા, જેને રેપિડ તરીકે ઓળખાવ્યા હતા – રેવન્યુ (મહેસૂલ) માટે આર, એકાઉન્ટેબિલિટી (ઉત્તરદાયિત્વ) માટે એ, પ્રોબિટી (ઈમાનદારી) માટે પી, ઈન્ફર્મેશન (માહિતી) માટે આઈ અને ડિજિટાઈઝેશન માટે ડી. તેમણે અધિકારીઓને જ્ઞાન સંગમને કર્મ સંગમમાં ફેરવવા જણાવ્યું હતું, જેથી આ પરિષદ દરમિયાન મળેલા વિચારો હકીકતમાં ઠોસ પગલાંમાં પરિવર્તન પામે. આ પ્રસંગે કેન્દ્રિય નાણાં મંત્રી શ્રી અરુણ જેટલી, રાજ્ય કક્ષાના નાણાં મંત્રી શ્રી જયંત સિંહા, પ્રધાન મંત્રીના અગ્ર સચિવ શ્રી નૃપેન્દ્ર મિશ્રા, મહેસૂલ સચિવ શ્રી હસમુખ અઢિયા અને સીબીડીટી તેમજ સીબીઈસીના અધ્યક્ષો ઉપસ્થિત રહ્યા હતા
મંત્રીમંડળે શાંતિપૂર્ણ ઉદ્દેશો માટે ભારત અને વિયેતનામ વચ્ચે બાહ્ય અંતરિક્ષના સંશોધન અને ઉપયોગમાં સહકાર સ્થાપિત કરવા થયેલી માળખાગત સમજૂતીને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળની બેઠકમાં ભારત અને વિયેતનામ વચ્ચે શાંતિપૂર્ણ ઉદ્દેશો માટે બાહ્ય અવકાશના સંશોધન અને તેના ઉપયોગ માટે સહકાર સ્થાપિત કરવાના ઉદ્દેશ સાથે થયેલી માળખાગત સમજૂતીને મંજૂરી આપવામાં આવી હતી. આ માળખાગત સમજૂતી પર 03 સપ્ટેમ્બર, 2016ના રોજ હસ્તાક્ષર થયા હતા. આ માળખાગત સમજૂતી પૃથ્વીનું ઉપગ્રહમાંથી અવલોકન કરવા સહિત અંતરિક્ષ વિજ્ઞાન, ટેકનોલોજી અને તેની ઉપયોગિતા, ઉપગ્રહ સંચાર અને ઉપગ્રહ આધારિત ગતિ, અંતરિક્ષ વિજ્ઞાન અને ગ્રહ સંશોધન, વિમાન અને સ્પેસ સિસ્ટમનો ઉપયોગ અને ગ્રાઉન્ડ સિસ્ટમ તથા સ્પેસ ટેકનોલોજીનો ઉપયોગ જેવા સહકારના સંભવિત ક્ષેત્રોમાં કામગીરીને આગળ વધારવા સક્ષમ બનાવશે. આ માળખાગત સમજૂતી મારફતે વિયેતનામ સાથે સહકાર માનવજાતના લાભ માટે અંતરિક્ષ ટેકનોલોજીઓના ઉપયોગના ક્ષેત્રમાં સંયુક્ત પ્રવૃત્તિના વિકાસ તરફ દોરી જશે. આ માળખાગત સમજૂતી ઉપગ્રહ દ્વારા પૃથ્વીના અવલોકન, ઉપગ્રહ સંચાર, ઉપગ્રહની ગતિ, અંતરિક્ષ વિજ્ઞાન અને બાહ્ય અવકાશના સંશોધનના ક્ષેત્રમાં નવી સંશોધન પ્રવૃત્તિઓ અને તેનો ઉપયોગ કરવાની સંભવિતતા ચકાસવવા પર્યાપ્ત બળ પૂરું પાડશે.
પ્રધાનમંત્રીએ ફર્સ્ટ સોલારના સીઈઓ શ્રી માર્ક વિડમર સાથે મુલાકાત કરી

પ્રધાનમંત્રી શ્રી નરેન્દ્ર મોદીએ ફર્સ્ટ સોલારના સીઈઓ શ્રી માર્ક વિડમર સાથે મુલાકાત કરી હતી. તેઓએ વર્ષ 2030 સુધીમાં ભારતના રિન્યુએબલ એનર્જી લેન્ડસ્કેપ, જેમાં ખાસ કરીને સૌર ઊર્જાની સંભાવનાઓ તથા 450 ગીગાવોટ વીજ ઉત્પાદન રિન્યુએબલ સ્ત્રોતો દ્વારા કરવાના આપણા લક્ષ્ય વિશે ચર્ચા કરી હતી. આ ચર્ચામાં ભારતમાં હાલમાં જ રજૂ કરાયેલી પ્રોડક્શન લિન્ક્ડ ઈન્સેન્ટિવ (પીએલઆઈ) યોજના પ્રાપ્ત કરીને તેમની અનોખી થિન-ફિલ્મ ટેકનોલોજીનો ઉપયોગ કરીને ભારતમાં મેન્યુફેક્ચરિંગ સુવિધાઓની સ્થાપનામાં ફર્સ્ટ સોલારની રૂચિ અંગે પણ વાતચીત થઈ હતી.
સાઉદી અરબના વિદેશ મંત્રી પ્રધાનમંત્રીને મળ્યા

સાઉદી અરબના વિદેશ મંત્રી શ્રી અબ્દેલ બિન અહમદ અલ જુબૈર આજે પ્રધાનમંત્રી શ્રી નરેન્દ્ર મોદીને મળ્યા હતા. પ્રધાનમંત્રીએ તેમને કહ્યું હતું કે ભારત સાઉદી અરબ સાથે પોતાના ઘનિષ્ઠ અને મૈત્રીભર્યા સંબંધોને ખૂબ મહત્ત્વ આપે છે. સાઉદી અરબના વિદેશ મંત્રીએ પ્રધાનમંત્રીને જણાવ્યું હતું કે સાઉદી અરબ પોતાની વિદેશ નીતિમાં ભારતને ઊંચા સ્થાને રાખે છે. તેમણે જણાવ્યું કે, સાઉદી અરબમાં સ્થિત ભારતીય સમુદાય ત્યાંની વિકાસ પ્રક્રિયાઓમાં ખૂબ સકારાત્મક ભૂમિકા નિભાવી રહ્યો છે, જે અત્યંત પ્રશંસનીય છે. બંને નેતાઓએ વેપાર, રોકાણ, ઉર્જા અને સુરક્ષા ક્ષેત્રે સહયોગ જેવા અન્ય મુદ્દાઓ સહિત દ્વિપક્ષીય સંબંધોને વધુ મજબૂત કરવા અંગે ચર્ચા કરી હતી. બંને નેતાઓએ ક્ષેત્રીય પરિસ્થિતિ પર પણ ચર્ચા વિચારણા કર્યા હતા. ક્ષેત્રીય શાંતિ અને સ્થિરતા ખૂબ મહત્ત્વનાં હોવા અંગે તેમણે સહમતિ જણાવી હતી. પ્રધાનમંત્રી શ્રી નરેન્દ્ર મોદીએ વિશ્વાસ વ્યક્ત કર્યો હતો કે સાઉદી અરબના તેમના આગામી પ્રવાસથી બંને દેશોના દ્વિપક્ષીય સંબંધો વધુ મજબૂત બનશે.
પ્રધાનમંત્રીએ વરદા વાવાઝોડાના અસરગ્રસ્ત લોકોની સલામતી માટે પ્રાર્થના કરી

પ્રધાનમંત્રી શ્રી નરેન્દ્ર મોદીએ ટ્વીટ કરીને વરદા વાવાઝોડાને કારણે અસરગ્રસ્ત લોકોની સલામતી માટે પ્રાર્થના કરી છે. પ્રધાનમંત્રીએ એવું પણ જણાવ્યું હતું કે, કેન્દ્ર સરકાર તમામ અસરગ્રસ્ત લોકોના જીવનની સલામતી અને સંપત્તિ માટે સ્થાનિક વહીવટીતંત્ર અને સેના સાથે કામ કરી રહી છે. પ્રધાનમંત્રીએ જણાવ્યું હતું કે, “વાવાઝોડા વરદાને પગલે ખરાબ હવામાન ઊભું થવાથી મુશ્કેલીમાં મૂકાયેલા લોકોની સલામતી માટે હું પ્રાર્થના કરું છું. સુરક્ષિત રહો, સલામત રહો. કેન્દ્ર @ndmaindia જાનમાલની સલામતી માટે સ્થાનિક વહીવટીતંત્ર અને સેના સાથે સક્રિય કામગીરી કરી રહ્યું છે.”
પ્રધાનમંત્રી અને રાષ્ટ્રપતિ પુટિને શુભેચ્છાઓનું આદાન-પ્રદાન કર્યું

પ્રધાનમંત્રી શ્રી નરેન્દ્ર મોદી અને રશિયાનાં રાષ્ટ્રપતિ વ્લાદિમીર પુટિને વર્ષ 2019 માટે આજે ટેલિફોન પર એકબીજાને શુભેચ્છા પાઠવી હતી. પ્રધાનમંત્રીએ નાતાલનાં પ્રસંગે રશિયાનાં રાષ્ટ્રપતિ અને જનતાને પણ શુભેચ્છા પાઠવી હતી, જેની આજે રશિયામાં ઉજવણી થઈ રહી છે. બંને નેતાઓએ ગયા વર્ષમાં બંને દેશો વચ્ચેનાં વિશેષ અને ગાઢ વ્યૂહાત્મક સંબંધોમાં પ્રાપ્ત થયેલી મોટી સફળતાઓની પ્રશંસા કરી હતી. મે મહિનામાં સોચીમાં અને વાર્ષિક શિખર સંમેલન માટે ઓક્ટોબરમાં નવી દિલ્હીમાં રાષ્ટ્રપતિ પુટિનની મુલાકાત દરમિયાન વિવિધ મુદ્દાઓ પર થયેલી સફળ વાટાઘાટોને યાદ કરીને બંને નેતાઓ દ્વિપક્ષીય સંબંધોમાં ગતિ જાળવવા સંમત થયા હતાં. રાષ્ટ્રપતિ પુટિને સપ્ટેમ્બર, 2019માં વાર્ષિક ઇસ્ટર્ન ઇકોનૉમિક ફોરમ માટે તેમના આમંત્રણનો પુનરોચ્ચાર કર્યો હતો. દ્વિપક્ષીય સાથ-સહકારનાં મુખ્ય ક્ષેત્રોમાં સંરક્ષણ અને આતંકવાદનો સામનો સામેલ હતાં, જેનાં પર વાટાઘાટો થયા હતા. બંને નેતાઓ સંમત થયા હતાં કે, ભારત-રશિયા વચ્ચનો સાથ-સહકાર વૈશ્વિક બહુપક્ષીય વ્યવસ્થામાં મહત્વપૂર્ણ ભૂમિકા ભજવે છે. એટલે બંને દેશો સંયુક્ત રાષ્ટ્ર, બ્રિક્સ, એસસીઓ અને અન્ય બહુપક્ષીય સંસ્થાઓમાં ગાઢ સંબંધો જાળવશે.
પ્રધાનમંત્રીએ ન્યૂજર્સીના ગવર્નર શ્રી ફિલિપ ડી. મર્ફી સાથે મુલાકાત કરી

પ્રધાનમંત્રી શ્રી નરેન્દ્ર મોદીએ આજે સવારે અમેરિકાના ન્યૂજર્સી રાજ્યના ગવર્નર શ્રી ફિલિપ ડી. મર્ફી સાથે મુલાકાત કરી હતી. વર્તમાન હોદ્દાની રૂએ શ્રી મર્ફી ભારતની પ્રથમ સત્તાવાર મુલાકાતે છે. ગવર્નર મર્ફી દિલ્હી ઉપરાંત આગ્રા, મુંબઇ, હૈદરાબાદ અને અમદાવાદની મુલાકાત લેવાના છે. પ્રધાનમંત્રી શ્રી મોદીએ ન્યૂજર્સી અને ભારત વચ્ચે વધુ ગાઢ વ્યાવસાયિક અને લોકોથી લોકો વચ્ચેના સંબંધોને પ્રોત્સાહન આપવાની ગવર્નરની ઇચ્છાનું સ્વાગત કર્યુ હતુ. ઉપરાંત તેમણે ભારતીય રાજ્યો સાથે અર્થપૂર્ણ સહકાર સાધવાના ન્યૂજર્સીના પ્રયાસોને ભારત સરકારનું સમર્થન આપવાની ખાતરી પુરી પાડી હતી. ગવર્નર મર્ફીએ પ્રધાનમંત્રી મોદીને ભારત સાથે તેમના રાજ્યના સંબંધોનું નિર્માણ કરવા માટે પોતાની પ્રાથમિકતા અને ભારત અને અમેરિકા વચ્ચે મજબૂત ભાગીદારી તરફ કામગીરી કરવાની કટિબદ્ધતા અંગે માહિતગાર કર્યા હતા. ભારત અને ન્યૂજર્સી વચ્ચે સામાન્ય બાબતોની નોંધ લેતા તેમણે વૈવિધ્યતાની ઉજવણી અને ભારતમાં બહુવિધતાને સન્માન આપવાનો ઉલ્લેખ કર્યો હતો, જેના તેઓ ભારતમાં આગમનથી સાક્ષી બની રહ્યાં છે. પ્રધાનમંત્રી મોદીએ સંતોષ સાથે નોંધ્યું હતું કે અમેરિકામાં ભારતીય-અમેરિકન વસ્તીની સૌથી વધુ સંખ્યા ધરાવતું ન્યૂજર્સી રાજ્ય અમેરિકામાં ભારતના વેપાર અને રોકાણ માટે ટોચનું સ્થાન પ્રાપ્ત કરે છે. બન્ને મહાનુભાવો
લોકનાયક જયપ્રકાશ નારાયણની જયંતિ પર પ્રધાનમંત્રી નવી દિલ્હીના વિજ્ઞાન ભવનમાં લોકતંત્ર પ્રહરી અભિનંદન કાર્યક્રમમાં ભાગ લેશે

પ્રધાનમંત્રી શ્રી નરેન્દ્ર મોદી કાલે (11 ઓક્ટોબર, 2015) નવી દિલ્હીના વિજ્ઞાન ભવનમાં લોકતંત્ર પ્રહરી અભિનંદન કાર્યક્રમમાં સામેલ થશે. આ કાર્યક્રમ ભારત રત્ન લોકનાયક જયપ્રકાશ નારાયણની જયંતીના અવસર પર આયોજીત કરાઈ રહ્યો છે. કાર્યક્રમ બાદ શ્રી મોદી મુંબઈ જશે. પ્રધાનમંત્રી ચૈત્ય ભૂમિ પર ડૉ. બાબાસાહેબ આંબેડકરને શ્રદ્ધા-સુમન અર્પિત કર્યા બછી ઇન્દુ મિલ કમ્પાઉન્ડમાં ડૉ. બાબા સાહેબ આંબેડકરના સ્મારકના શિલાન્યાસ અને તકતીનું અનાવરણ કરશે. પ્રધાનમંત્રી જવાહર લાલ બંદરગાહના ચોથા કન્ટેનર ટર્મિનલ અને મેટ્રોના બે કોરિડોરની આધારશિલા રાખશે. ત્યારબાદ પ્રધાનમંત્રી શ્રી મોદી બાન્દ્રા-કુર્લા પરિસરમાં એમએમઆરડીએ ગ્રાઉન્ડ પર એક જનસભાને સંબોધિત કરશે.
પ્રધાનમંત્રીએ આંતરરાષ્ટ્રીય મહિલા દિવસ પર નારી શક્તિને બિરદાવી

પ્રધાનમંત્રી શ્રી નરેન્દ્ર મોદીએ આંતરરાષ્ટ્રીય મહિલા દિવસ પર ‘નારી શક્તિ’ને બિરદાવીહતી. પ્રધાનમંત્રીએ કહ્યું હતું કે, “આંતરરાષ્ટ્રીય મહિલા દિવસ પર અમે અદમ્ય નારી શક્તિને સલામ કરીએ છીએ. અમેમહિલા સશક્તીકરણને પ્રોત્સાહન આપે એવા અનેક નિર્ણયો લીધા છે, જેનાં પર અમને ગર્વ છે. દરેક ભારતીયને વિવિધ ક્ષેત્રોમાં મહિલાઓએ મેળવેલી ઉત્કૃષ્ટ સફળતા પર ગર્વ છે.”
જી-20 સમિટમાં ભાગ લેવા માટે રવાના થતાં અગાઉ પ્રધાનમંત્રીનું નિવેદન

પ્રધાનમંત્રી શ્રી નરેન્દ્ર મોદીએ જી-20 શિખર સંમેલનમાં ભાગ લેવા જતાં અગાઉ આપેલાં નિવેદનનો મૂળ પાઠઃ “હું 29 નવેમ્બરથી 01 ડિસેમ્બર, 2018 સુધી આર્જેન્ટિના દ્રારા આયોજિત 13માં જી-20 શિખર સંમેલનમાં સામેલ થવા બ્યૂનસ આયર્સની મુલાકાત લઇશ. જી-20 દુનિયાનાં 20 સૌથી મોટાં અર્થતંત્રો વચ્ચે વિવિધ પાસાંઓમાં સહકારને પ્રોત્સાહન આપવાનો ઇરાદો ધરાવે છે. પોતાની સ્થાપનાનાં 10 વર્ષ દરમિયાન જી-20 સ્થિર અને સ્થાયી વૈશ્વિક વૃદ્ધિને પ્રોત્સાહન આપવા આતુર છે. આ ઉદ્દેશ વિકસિત દેશો અને ભારત જેવા વિકાસશીલ દેશો માટે સવિશેષ મહત્ત્વપૂર્ણ છે. અત્યારે દુનિયામાં ભારતની ગણના સૌથી વધુ ઝડપથી વિકસતાં મોટાં અર્થતંત્ર તરીકે થાય છે. વૈશ્વિક આર્થિક વૃદ્ધિ અને સમૃદ્ધિમાં ભારતનું પ્રદાન આપણી “વાજબી અને ટકાઉ વિકાસ માટે સર્વસંમતિ ઊભી કરવાની” કટિબદ્ધતાનું મહત્ત્વ સૂચવે છે, જે આ શિખર સંમેલનની થીમ છે. હું જી-20ની સ્થાપનાનાં છેલ્લાં 10 વર્ષનાં કામની સમીક્ષા કરવા તથા આગામી દાયકાનાં નવા અને ભવિષ્યનાં પડકારોને પૂર્ણ કરવાનાં માર્ગો પ્રશસ્ત કરવા જી-20 દેશોનાં નેતાઓને મળવા આતુર છું. અમે વૈશ્વિક અર્થતંત્ર અને વેપારની સ્થિતિ, આંતરરાષ્ટ્રીય નાણાકીય અને કરવેરા વ્યવસ્થા, કાર્યનું ભવિષ્ય, મહિલા સશક્તિકરણ, માળખાગત અને સ્થાયી વિકાસની સ્થિતિ પર ચર્ચા કરીશું. ધિરાણ કટોકટીનાં સંબંધમાં વૈશ્વિક અર્થતંત્રની વૃદ્ધિમાં પુનઃસંચાર કરવામાં મુખ્ય ભૂમિકા ભજવનાર વિકાસશીલ અર્થતંત્રો અત્યારે અનપેક્ષિત આર્થિક અને ટેકનોલોજી પડકારોનો સામનો કરી રહ્યાં છે. હું બહુપક્ષીય સુધારા માટેની જરૂરિયાત પર ભાર મૂકીશ, જે સમકાલિન વાસ્તવિકતાઓને પ્રતિબિંબિત કરશે અને આંતરરાષ્ટ્રીય ચીજવસ્તુઓ માટે સહિયારી કામગીરીને અસરકારક રીતે મજબૂત કરી શકે છે. આંતરરાષ્ટ્રીય સાથસહકારને મજબૂત કરવાની તથા ભાગેડુ આર્થિક અપરાધીઓ અને આતંકવાદીઓને ધિરાણ કરતા લોકો સામે સંકલિત પ્રયાસો વધારવાની ગંભીર જરૂર છે. અગાઉની જેમ હું શિખર સંમેલન દરમિયાન પારસ્પિક હિતની દ્વિપક્ષીય બાબતો પર મંતવ્યોનું આદાનપ્રદાન કરવા નેતાઓને મળવા આતુર છું.”
પ્રધાનમંત્રી 15 ઓક્ટોબર, 2015ના રોજ ડૉ. એપીજે અબ્દુલ કલામની જયંતી સાથે જોડાયેલ સમારોહમાં ભાગ લેશે

પ્રધાનમંત્રી શ્રી નરેન્દ્ર મોદી 15 ઓક્ટોબર, 2015ના રોજ નવી દિલ્હી સ્થિત ડીઆરડીઓ ભવનમાં પૂર્વ રાષ્ટ્રપતિ, ભારત રત્ન ડૉ. એપીજે અબ્દુલ કલામની જયંતી સાથે જોડાયેલ સમારોહમાં ભાગ લેશે. પ્રધાનમંત્રી આ અવસર પર ડૉ. કલામની પ્રતિમાનું અનાવરણ કરશે. તેઓ ‘ડૉ. કલામના જીવન ઉત્સવ’ નામના ફોટો પ્રદર્શનનું ઉદ્ઘાટન કરવાની સાથે સાથે તેનું અવલોકન પણ કરશે. પ્રધાનમંત્રી ડીઆરડીઓ ભવન સ્થિત કોઠારી સભાગારમાં ઉપસ્થિત સૌ લોકોને સંબોધિત કરશે.
પ્રધાનમંત્રીએ પોર્ટુગલનાં લિસ્બનમાં ભારતીય સમુદાય સાથે આદાનપ્રદાન કર્યું

પોર્ટુગલની ઐતિહાસિક મુલાકાતે ગયેલા પ્રધાનમંત્રી નરેન્દ્ર મોદી લિસ્બનમાં ભારતીય સમુદાયને મળ્યાં હતાં તથા તેમની સાથે આદાનપ્રદાન કર્યું હતું. પોતાનાં સંબોધનમાં શ્રી મોદીએ ભારત અને પોર્ટુગલ ભાગીદારીનાં કેટલાંક પાસાં વિશે વાત કરી હતી. શ્રી મોદીએ પોર્ટુગલનાં ભૂતપૂર્વ પ્રધાનમંત્રી એન્ટોનિયો ગુટેર્રસ સાથે તેમની બેઠક વિશે વાત કરી હતી. વળી પ્રધાનમંત્રીએ યોગ અને સંપૂર્ણ હેલ્થકેરની જાણકારી આપી હતી તથા યોગનાં સંદેશને વધારે આગળ વધારવા પોર્ટુગલની ભૂમિકાની પ્રશંસા કરી હતી. પ્રધાનમંત્રી મોદીએ જણાવ્યું હતું કે, અત્યારે ભારત વિશ્વમાં સૌથી વધુ ઝડપથી વિકસતાં દેશોમાંનો એક છે. ઇસરોનાં વિજ્ઞાનીઓની પ્રશંસા કરતાં શ્રી મોદીએ કહ્યું હતું કે, “અંતરિક્ષનાં ક્ષેત્રમાં અમારાં વિજ્ઞાનીઓએ ઉત્કૃષ્ટ કામગીરી કરી છે. તાજેતરમાં 30 નેનો ઉપગ્રહો છોડવામાં આવ્યાં હતાં.” અગાઉ તેમણે પોર્ટુગલમાં વનમાં લાગેલી આગમાં થયેલી જાનમાલની હાનિ પર દુઃખ વ્યક્ત કર્યું હતું. પ્રધાનમંત્રી મોદીએ પોર્ટુગલનાં પ્રધાનમંત્રી એન્ટોનિયો કોસ્ટાને ઓવરસીઝ સિટિઝન ઓફ ઇન્ડિયા કાર્ડ પણ આપ્યું હતું.
કેન્દ્રીય મંત્રીમંડળે બાયોફ્યુઅલ્સ પરની રાષ્ટ્રીય નીતિ-2018માં સુધારાઓને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે જૈવ ઇંધણ-બાયો ફ્યુઅલ્સ પરની રાષ્ટ્રીય નીતિ-2018માં સુધારાઓને મંજૂરી આપી છે. 2009માં નવી અને નવીનીકરણીય ઊર્જા મંત્રાલય દ્વારા જાહેર કરાયેલ બાયોફ્યુઅલ્સ પરની રાષ્ટ્રીય નીતિને સ્થગિત કરીને 04.06.2018ના રોજ પેટ્રોલિયમ અને કુદરતી ગેસ મંત્રાલય દ્વારા "જૈવ ઇંધણ પરની રાષ્ટ્રીય નીતિ – 2018" સૂચિત કરવામાં આવી હતી. જૈવ ઇંધણનાં ક્ષેત્રમાં પ્રગતિને કારણે, બાયોફ્યુઅલ ઉત્પાદન વધારવા માટે નેશનલ બાયોફ્યુઅલ કોઓર્ડિનેશન કમિટી (
પ્રધાનમંત્રીએ તેજસ્વિની સાવંતને મહિલાઓની 50 મીટર રાયફલ 3 પોજીશન સ્પર્ધામાં સુવર્ણ પદક જીતવા બદલ અભિનંદન પાઠવ્યાં

પ્રધાનમંત્રી શ્રી નરેન્દ્ર મોદીએ તેજસ્વિની સાવંતને મહિલાઓની 50 મીટર રાયફલ 3 પોજીશન સ્પર્ધામાં સુવર્ણ પદક જીતવા બદલ અભિનંદન પાઠવ્યાં હતા. પ્રધાનમંત્રીએ કહ્યું, “બે દિવસમાં બે પદક!! મહિલાઓની 50 મીટર રાયફલ 3 પોજીશન સ્પર્ધામાં સુવર્ણ પદક પ્રાપ્ત કરનારી તેજસ્વિની સાવંતને અભિનંદન. અમને એ વાતનો આનંદ છે કે, એમણે રાષ્ટ્રમંડળ રમતોની ફાઇનલમા વિક્રમ સ્થાપિત કર્યો.”
પ્રધાનમંત્રીએ સૌની યોજના હેઠળ આજી ડેમ ભરવાનાં કાર્યક્રમનું ઉદ્ઘાટન કર્યું

પ્રધાનમંત્રી શ્રી નરેન્દ્ર મોદીએ આજે સૌની યોજના અંતર્ગત રાજકોટ નજીક આજી ડેમને છલોછલ ભરવાનાં કાર્યક્રમનું ઉદ્ઘાટન કર્યું હતું. આ પ્રસંગે જનસભાને સંબોધતા તેમણે કહ્યું હતું કે, એક સમયે ગુજરાત પાણીની તીવ્ર તંગીનો સામનો કરતું હતું અને આ દિવસોથી અત્યાર સુધી આપણે બહુ લાંબી મજલ કાપી છે. તેમણે જણાવ્યું હતું કે, છેલ્લાં બે દાયકામાં ગુજરાતના વિકાસની સફરમાં કેટલાંક હકારાત્મક ફેરફારો થયાં છે. પ્રધાનમંત્રીએ ઉમેર્યું હતું કે, જેટલાં વધુ લોકોને પાણી સુલભ થશે, તેટલાં જ પ્રગતિનાં દ્વાર વધારે ખુલશે. તેમણે કહ્યું હતું કે, સરકારની પ્રાથમિકતા શક્ય તેટલી વહેલી તકે પાણી આપવાની છે. તેમણે જણાવ્યું હતું કે, આપણી જવાબદારી પાણીનો કાળજીપૂર્વક ઉપયોગ કરવાની અને તેનું સંરક્ષણ કરવાની પણ છે. તેમણે જળ સંરક્ષણનાં ક્ષેત્રમાં આધુનિક ટેકનોલોજી અપનાવવા માટે અપીલ કરી હતી.
પ્રધાનમંત્રીએ એનડીઆરએફ ટીમને તેમના 12મા સ્થાપના દિવસની ઉજવણી પર શુભેચ્છા પાઠવ

પ્રધાનમંત્રી શ્રી નરેન્દ્ર મોદીએ એનડીઆરએફ ટીમને તેમના 12મા સ્થાપના દિવસની ઉજવણી પર શુભેચ્છા પાઠવી હતી. પ્રધાનમંત્રીએ કહ્યું કે, “આપત્તિ પ્રતિભાવ, બચાવ અને રાહત કાર્યમાં એનડીઆરએફના પ્રયાસો પ્રશંસનીય છે. એનડીઆરએફ પદ્ધતિ મજબૂત કરવા, પ્રક્રિયા અને ક્ષમતા ઊભી કરવા પર યોગ્ય રીતે ધ્યાન આપી રહ્યું છે, જે જીવન અને મિલ્કતોનું નુકસાન ઓછું કરવામાં મદદરૂપ થશે.
પ્રધાનમંત્રીએ નવી દિલ્હીમાં ઇસ્કોનમાં ગીતા આરાધના મહોત્સવમાં ભાગ લીધો

પ્રધાનમંત્રી શ્રી નરેન્દ્ર મોદી આજે નવી દિલ્હી સ્થિત ઇસ્કોન મંદિરનાં ગીતા આરાધના મહોત્સવ – ભારતનાં સાંસ્કૃતિક ગૌરવ કેન્દ્રમાં સામેલ થયા હતાં. પ્રધાનમંત્રીએ ઇસ્કોનનાં શ્રદ્ધાળુઓએ તૈયાર કરેલી એક અનોખી ભગવદગીતાનું વિમોચન કર્યું હતું. આ ગીતાનો આકાર 2.8 મીટર છે અને તેનું વજન 800 કિલોગ્રામ છે. જનસમૂહને સંબોધિત કરતાં પ્રધાનમંત્રીએ કહ્યું હતું કે, આ ભવ્ય ભગવદગીતાનું વિમોચન એક વિશેષ પ્રસંગ છે. તેમણે કહ્યું હતું કે, આ અનોખું પુસ્તક દુનિયા માટે ભારતનાં જ્ઞાનનું પ્રતીક બનશે. પ્રધાનમંત્રીએ કહ્યું હતું કે, લોકમાન્ય તિલકે જેલમાં કારાવાસ દરમિયાન ‘ગીતા રહસ્ય’ લખ્યું હતું, જેમાં તેમણે સરળ રીતે નિષ્કામ કર્મનાં ભગવાન કૃષ્ણનાં સંદેશનું વર્ણન કર્યું હતું. તેમણે કહ્યું હતું કે, મહાત્મા ગાંધીએ પણ ”ગાંધી અનુસાર ભગવદગીતા.” લખી છે, આ પુસ્તકની એક પ્રત તેમણે અમેરિકાનાં ભૂતપૂર્વ રાષ્ટ્રપ્રમુખ બરાક ઓબામાને ભેટમાં આપી હતી. પ્રધાનમંત્રીએ આ ગ્રંથ વિશે વિશ્વ સ્તરે જાગૃતિ વધારવામાં શ્રીલ ભક્તિવેદાંત પ્રભુપાદજીનાં પ્રયાસોની પ્રશંસા કરી હતી. પ્રધાનમંત્રીએ કહ્યું હતું કે, જ્યારે આપણે જીવનમાં સંકટની સ્થિતિનો સામનો કરતાં હોઈએ, ત્યારે ભગવદગીતા હંમેશા આપણી માર્ગદર્શક બની શકે છે. ગીતાનાં પ્રસિદ્ધ શ્લોકને આદ કરીને તેમણે કહ્યું હતું કે, જ્યારે આપણે માનવતાનાં દુશ્મનો સાથે લડતાં હોઈએ છીએ, ત્યારે દૈવી શક્તિ હંમેશા આપણી સાથે હોય છે. તેમણે કહ્યું હતું કે, ગીતા આપણને લોકો માટે રાષ્ટ્રની સેવા કરવા માટે પ્રેરિત કરે છે. પ્રધાનમંત્રીએ કહ્યું હતું કે, ભારતીય મૂલ્ય અને સંસ્કૃતિ માનવતાની સામે હાલનાં અનેક સમસ્યાઓનું સમાધાન આપે છે. આ સંદર્ભમાં તેમણે યોગ અને આયુર્વેદનો પણ ઉલ્લેખ કર્યો હતો.
યુએસઆઇબીસીનાં બોર્ડનાં સભ્યો પ્રધાનમંત્રીને મળ્યાં

આજે યુનાઇટેડ સ્ટેટ્સ ઇન્ડિયા બિઝનેસ કાઉન્સિલ (યુએસઆઇબીસી)નાં સભ્યો પ્રધાનમંત્રીને મળ્યાં હતાં. તેમણે પ્રધાનમંત્રીને ચાલુ અઠવાડિયાની શરૂઆતમાં મુંબઈમાં આયોજિત ઇન્ડિયા આઇડિયા ફોરમનાં પરિણામો વિશે જાણકારી આપી હતી. વિવિધ વ્યવસાયોનાં આગેવાનોએ દ્વિપક્ષીય વેપારમાં 500 અબજ ડોલરનાં લક્ષ્યાંકને પ્રાપ્ત કરવા અને ભારતમાં એમની અર્થસભર સીએસઆર (કોર્પોરેટ સોશિયલ રિસ્પોન્સીબિલિટી) પ્રવૃત્તિઓ વધારવા માટેની યોજના તૈયાર કરવાની ઇચ્છા વ્યક્ત કરી હતી. પ્રધાનમંત્રીએ યુએસઆઇબીસીનાં સભ્યો સાથે ચર્ચા કરતાં ભારત સરકારે હાથ ધરેલા વિવિધ આર્થિક સુધારાઓનો ઉલ્લેખ કર્યો હતો. તેમણે ભારતમાં રોકાણની પ્રચૂર સંભાવના વિશે પણ વાત કરી હતી અને દેશમાં રોકાણ વધારવા અમેરિકન રોકાણકાર સમુદાયને પ્રોત્સાહન આપ્યું હતું. ભારત અને અમેરિકાના સહિયારા મૂલ્યોનો ઉલ્લેખ કરીને તેમણે બંને દેશોનાં નાગરિકો વચ્ચે આદાન-પ્રદાન વધારવાની અપીલ પણ કરી હતી.
પ્રધાનમંત્રીએ કોન્ગ્રિગેશન ફોર કૃષ્ણા કોન્શિયસનેસ (ઇસ્કોન)ના પ્રતિનિધિઓ સાથે મુલાકાત કરી

પ્રધાનમંત્રી શ્રી નરેન્દ્ર મોદીએ કોન્ગ્રિગેશન ફોર કૃષ્ણા કોન્શિયસનેસ (ઇસ્કોન)ના પ્રતિનિધિઓ સહિત વિવિધ સંસ્થાઓના સમુદાયના સભ્યો સાથે મુલાકાત કરી અને વાતચીત કરી. પ્રધાનમંત્રીએ ઈટલીમાં ભગવદ ગીતાના સંદેશનો ફેલાવો સહિત અનેક સામાજિક પ્રવૃત્તિઓમાં તેમના યોગદાનની પ્રશંસા કરી હતી.
પ્રધાનમંત્રીએ લોકનાયક જયપ્રકાશ નારાયણને તેમની જયંતિ નિમિત્તે શ્રદ્ધાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ લોકનાયક જયપ્રકાશ નારાયણને તેમની જયંતિ નિમિત્તે શ્રદ્ધાંજલિ અર્પણ કરી છે. એક ટ્વિટમાં પ્રધાનમંત્રીએ કહ્યું; "લોકનાયક જે.પી.ને તેમની જયંતિ નિમિત્તે શ્રદ્ધાંજલિ. તેઓ એક નોંધપાત્ર વ્યક્તિત્વ હતા, જેમણે ભારતના ઇતિહાસ પર એક અમીટ છાપ છોડી હતી. તેમણે પોતાની જાતને લોક કલ્યાણની પહેલ માટે સમર્પિત કરી હતી અને ભારતના લોકશાહી આચારનું રક્ષણ કરવામાં મોખરે હતા. અમે તેમના આદર્શોથી ઉંડા પ્રેરિત છીએ."
પ્રધાનમંત્રી 1965ના યુદ્ધની સ્વર્ણજયંતિના પ્રસંગે આયોજિત સ્મારક પ્રદર્શન શૌર્યાંજલિની મુલાકાતે

પ્રધાનમંત્રી શ્રી નરેન્દ્ર મોદી આજે 1965ના યુદ્ધની સ્વર્ણ જયંતિના અવસર પર રાજપથ લૉન્સ, નવી દિલ્હીમાં આયોજિત સ્મૃતિ પ્રદર્શન ‘શૌર્યાંજલિ’ જોવા માટે પહોંચ્યા હતા. આ પ્રદર્શનમાં દેશની સીમાઓની રક્ષા કરનારા ભારતીય સશસ્ત્ર સેનાઓના કર્મચારીઓની વીરતા, સાહસ અને બલિદાનને પ્રદર્શિત કરવામાં આવ્યું છે. પ્રધાનમંત્રીએ પ્રદર્શન તથા જુદા-જુદા ક્ષેત્રોમાં થયેલી લડાઇઓના યુદ્ધ દ્રશ્યોને નિહાળ્યા હતા. તેમણે 1965ના યુદ્ધના અમુક જૂના યોદ્ધાઓ સાથે પણ મુલાકાત કરી હતી. આ પ્રસંગે સેના, નેવી અને વાયુ સેનાના પ્રમુખ તથા ઘણા વરિષ્ઠ કેન્દ્રીય મંત્રી પણ ઉપસ્થિત હતા. પ્રધાનમંત્રીએ ત્યાર બાદ ટ્વિટ કરીને પોતાના સંદેશમાં જણાવ્યું હતું કે ‘1965ના યુદ્ધ દરમિયાન આપણા સશસ્ત્ર બળોની વીરતા, સાહસ અને બલિદાનને પ્રત્યેક ભારતીય હંમેશાં યાદ રાખશે. અમને તેમની પર ગર્વ છે.